Linnuparadiis. Ahvenamaa saarestik on koduks ja pesitsuskohaks suurele hulgale lindudele. Merikotkas ei ole sealse taeva all enam mingi haruldane vaatepilt. Talvel võib vahel näha kümmekonnast kotkast koosnevaid parvi, kes toiduotsinguil üheskoos ringi liiguvad. Omapärane on kühmnokk-luige saartevallutuse lugu. Nimelt põgenesid 1934. aastal Maarianhamina linnupargist mõned luiged ja sättisid end sisse loodusesse. Algul vallutasid nende järglased Ahvenamaa saare suured siselahed ja liikusid seejärel avameresaartele. Nüüd võib nende vägevaid pesakuhilaid kohata ka juba kõige kaugematel laidudel. Igale linnuhuvilisele on kahtlemata erutav võimalus kohata alke ja krüüsleid. Mõnedel Ahvenamaa väikestel saartel on algikolooniad kasvanud juba 500-paariliseks.Igal aastal rõngastatakse saartel kümneid tuhandeid linde. Peamisteks uurimiskeskusteks on Lagskärini ja Signilskärini ornitoloogiajaamad. Maarinhaminast 30 kilomeetri kaugusel lõuna pool asuv Lagskär täitub igal kevadel ja sügisel lindudest ja linnuuurijatest. See saar on üks tähtsamaid puhkekohti rände ajal üle Läänemere lendavatele lindudele. Just seal võib kohata kõikvõimalikke haruldusi. Kujutage vaid ette, et sellel tillukesel saarel on kokku nähtud ligemale 300 eri liiki linde! Ja mitmed-mitmed nende seas on olnud ka esmaleiud Soome jaoks.